CELEX: 32022D0856
Language: hu
Date: 2022-05-30 00:00:00
Title: A Bizottság (EU) 2022/856 végrehajtási határozata (2022. május 30.) az Írország által az (EU) 2016/797 európai parlamenti és tanácsi irányelv 7. cikkének (4) bekezdése alapján benyújtott, az IÉ-RU 22000 ICDMU – „B2” osztályú közbülső kocsik tekintetében az 1302/2014/EU bizottsági rendelet és az 1303/2014/EU bizottsági rendelet alkalmazása alóli mentesülésre irányuló kérelem elfogadásáról (az értesítés a C(2022) 3365. számú dokumentummal történt) (Csak az angol és az ír nyelvű szöveg hiteles)

2022.6.1.   
               
               
                  HU
               
               
                  Az Európai Unió Hivatalos Lapja
               
               
                  L 150/88
               
            
         A BIZOTTSÁG (EU) 2022/856 VÉGREHAJTÁSI HATÁROZATA
         (2022. május 30.)
         az Írország által az (EU) 2016/797 európai parlamenti és tanácsi irányelv 7. cikkének (4) bekezdése alapján benyújtott, az IÉ-RU 22000 ICDMU – „B2” osztályú közbülső kocsik tekintetében az 1302/2014/EU bizottsági rendelet és az 1303/2014/EU bizottsági rendelet alkalmazása alóli mentesülésre irányuló kérelem elfogadásáról
         
            
               (az értesítés a C(2022) 3365. számú dokumentummal történt)
            
         
         (Csak az angol és az ír nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a vasúti rendszer Európai Unión belüli kölcsönös átjárhatóságáról szóló, 2016. május 11-i (EU) 2016/797 európai parlamenti és tanácsi irányelvre (1) és különösen annak 7. cikke (4) bekezdésére,
         mivel:
         
                     (1)
                  
                  
                     Írország 2022. február 4-én kérelmet nyújtott be a Bizottsághoz az (EU) 2016/797 irányelv 7. cikke (4) bekezdésével összhangban, amelyben az Iarnród Éireann vasúti társaság (a továbbiakban: IÉ-RU) által üzemeltetendő, 22000 ICDMU – „B2” osztályú közbülső kocsik tekintetében mentesülést kért az 1302/2014/EU bizottsági rendeletben (2) meghatározott, a vasúti járművekre – mozdonyokra és személyszállító vasúti járművekre (LOC & PAS), valamint az 1303/2014/EU bizottsági rendeletben (3) meghatározott, a vasúti alagutak biztonságára (SRT) vonatkozó átjárhatósági műszaki előírás (ÁME) alkalmazása alól. A kérelmet az (EU) 2016/797 irányelv 7. cikke (1) bekezdésének e) pontja alapján nyújtották be, amely a tenger által elválasztott vagy elszigetelt, valamint különleges földrajzi adottságok miatt az Unió többi részének vasúthálózatától elválasztott vasúti hálózatokra vonatkozik.
                  
               
                     (2)
                  
                  
                     A jelenlegi szerelvények által üzemeltetett vasúti szolgáltatások iránti gyorsan növekvő utasigény kielégítése érdekében az IÉ-RU további kapacitásszerzést tervez azáltal, hogy a meglévő fix összeállítású szerelvények közül néhányat egy vagy két kocsival bővíti. Ennek érdekében az IÉ-RU keretmegállapodást kötött a Mitsui gyártóval a meglévő („B1” fix összeállítású) szerelvények bővítéséhez szükséges további közbülső kocsik („B2” közbülső kocsik) szállítására.
                  
               
                     (3)
                  
                  
                     E megállapodás szerint a Mitsui 2022-ig 41 darab „B2” közbülső kocsit szállít le, valamint 2026. december 31-ig fenntartja az opciót további 60 darab kocsi leszállítására, így 101 darabra növelve a leszállítandó kocsik számát. A „B2” közbülső kocsiknak a meglévő „B1” kocsik kialakítására kell alapulniuk, amelynek módosításakor figyelembe kell venni az alábbiakhoz szükséges műszaki változtatásokat: az operatív kapacitásra irányuló követelmények elérésének megkönnyítése; a kipufogógáz-kibocsátásra vonatkozó jogi kötelezettségek teljesítése, valamint az elavult vagy nem elérhető berendezések és anyagok megfelelő alternatíváinak biztosítása.
                  
               
                     (4)
                  
                  
                     A vasúti átjárhatósággal és biztonsággal foglalkozó bizottság 94. ülésén az ír képviselők tájékoztatták partnereiket a Bizottsághoz benyújtott, a mentesülés iránti kérelem részletes tartalmáról.
                  
               
                     (5)
                  
                  
                     A „B2” közbülső kocsikat a meglévő, az ÁME-nek nem megfelelő fix összeállítású vonatszerelvények közé kell sorolni. Az ÁME követelményeinek alkalmazása összeférhetőségi problémákat okozna az ÁME-konform és nem ÁME-konform járművek között, ami aránytalan műszaki és gyártási nehézségeket eredményezne.
                  
               
                     (6)
                  
                  
                     Ezenkívül a projekt gazdasági egyensúlya veszélybe kerülne, mivel az ÁME-knek a „B2” típusú közbülső kocsikra történő alkalmazása késedelmet és többletköltséget okozna e járművek forgalomba hozatala terén. A teljes járműkialakítás tervezési paramétereinek újraértékelésére lenne szükség, aminek eredményeként nagy valószínűséggel a járművek jelentős módosítására és újratervezésére lenne szükség annak érdekében, hogy megfeleljenek azoknak az ÁME-knek, amelyek alóli mentesülésre a kérelem irányul;
                  
               
                     (7)
                  
                  
                     Az ÁME-k alóli mentesülés a „B2” közbülső kocsiknak a meglévő fix összeállítású vonatszerelvényekkel való biztonságos integrációjához és kompatibilitásához szükséges mértékre korlátozódna. A javasolt alternatív rendelkezések, amelyeknek a járműveknek meg kell felelniük, eleget tesznek a vonatkozó alapvető követelményeknek, és minden egyes esetben kompenzálják az ÁME-k alkalmazása alóli mentességet.
                  
               
                     (8)
                  
                  
                     Kockázatcsökkentő intézkedésként Írország azt javasolta, hogy a kocsik ugyanolyan kialakításúak legyenek, mint a már meglévő járművek. Az érintett kocsikat a British Rail Safety and Standards Board (RSSB), a CEN-CENELEC és az ír nemzeti szabványok által a vasúti rendszerre vonatkozóan megállapított követelményeknek megfelelően tervezték. Kialakításuk csak abban az esetben tér el az említett szabványok és szabályzatok követelményeitől, amennyiben az ír vasúthálózat jelenlegi állapota a járművek biztonságos integrációja és kompatibilitása érdekében azt szükségessé teszi.
                  
               
                     (9)
                  
                  
                     A tervek szerint azokat a fix összeállítású vonatszerelvényeket, amelyekbe a „B2” közbülső kocsik kerülnének, az Írország teljes vasúthálózatát lefedő földrajzi területen fogják használni, amely az egységes európai vasúti térség más területeitől eltérően 1 600 mm-es nyomtávot használ, így azokon lehetetlen lenne a gazdaságilag életképes újrahasznosítás.
                  
               
                     (10)
                  
                  
                     Az ír hálózat kapcsolódik az észak-írországi hálózathoz. Nagy-Britannia és Észak-Írország Egyesült Királysága 2020. január 31-én kilépett az Európai Unióból. Ezért Észak-Írország az Európai Unióval szomszédos harmadik országgá vált. Következésképpen Írország már nem rendelkezik szárazföldi határral egy másik tagállammal, és Írország vasúthálózata elszigeteltté vált az Európai Unió vasúthálózatának többi részétől.
                  
               
                     (11)
                  
                  
                     Az Írország által benyújtott kérelem elegendő garanciát nyújt arra, hogy a (7) és (8) preambulumbekezdésben említett alternatív rendelkezések biztosítják e járművek biztonságos üzemeltetését az ír vasúthálózaton.
                  
               
                     (12)
                  
                  
                     A Bizottság ezért úgy véli, hogy az (EU) 2016/797 irányelv 7. cikke (1) bekezdésének e) pontjában és 7. cikkének (4) bekezdésében meghatározott feltételek teljesülnek,
                  
               ELFOGADTA EZT A HATÁROZATOT:
         
            1. cikk
            A Bizottság elfogadja Írországnak az 1302/2014/EU rendelet és az 1303/2014/EU rendelet alóli mentesülésre irányuló kérelmét az ír hálózaton üzemeltetendő 101 darab „B2” kategóriájú közbülső kocsi tekintetében.
            Az ír hatóságoknak tájékoztatniuk kell a Bizottságot az új kocsik azonosító számáról és végleges fix összeállításukról, amint azok az ír hálózaton üzembe állnak.
         
         
            2. cikk
            Ennek a határozatnak Írország a címzettje.
         
         
            Kelt Brüsszelben, 2022. május 30-án.
            
               
                  a Bizottság részéről
               
               Adina VĂLEAN
               
                  a Bizottság tagja
               
            
         
         
            (1)  HL L 138., 2016.5.26., 44. o.
         
         
            (2)  A Bizottság 1302/2014/EU rendelete (2014. november 18.) az Európai Unió vasúti rendszerének „járművek – mozdonyok és személyszállító járművek” alrendszerére vonatkozó átjárhatósági műszaki előírásról (HL L 356., 2014.12.12., 228. o.).
         
            (3)  A Bizottság 1303/2014/EU rendelete (2014. november 18.) az Európai Unió vasúti rendszeréhez tartozó vasúti alagutak biztonságára vonatkozó átjárhatósági műszaki előírásokról (HL L 356., 2014.12.12., 394. o.).